過界山館
作者：呂南公
朝代：宋

paragraphs: 界山館下平街路，行客無窮朝接暮。
十年二十四迴過，每覺人烟不如故。
初尋此地謁高士，廛里讙愉忘迫遽。
固嫌餓子辱閭閻，乃有善人尸管庫。
歌聲酒氣等閒滿，魚尾彘肩容易具。
半無賓客味羣書，盈耳只聞論富庶。
一來奔走繞淮汴，高士亦趨城市去。
南蹄北轍不可留，雖有暫經難久住。
前冬適自故園出，忽見瘡痍變其處。
豈能糠粃保黄台，乃忍溝渠疊童孺。
官條既改驛亭破，儒者不存書屋蠹。
蕭然巷陌但荒埃，聽說流亡不知數。
昨朝又自劍池返，遭值故人車馬駐。
相看問訊十年間，涕淚沾襟如水注。
當時飽腹今半殍，近歲朱顔多已腐。
一盃雖舉屢噫鳴，永夜不眠猶恟懼。
哀哉天運不易識，安得各齊金石固。
凌晨復過高士門，迴首荆榛带霜露。